Ингеборг Бахман
Всички дни

Превод от немски: Венцеслав Константинов, —

chitanka.info

Войната вече не се обяснява,

а се продължава. Немислимото

става всекидневие. Героят

се укрива надалеч от битките. Слабия

го пращат на огневата линия.

Униформата на дните е търпението,

отличието — жалката звезда

на упованието над сърцето.

Присъждат я,

когато нищо вече не се случва,

когато барабанният огън затихне,

когато врагът е станал невидим

и сянката на вечното въоръжаване

задръсти небесата.

Присъждат я

за отлъчване от знамената,

за храброст, проявена пред приятеля,

за издаване на непристойни тайни

и неуважение

към всяка заповед.

1953

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.